Sagmoedige inwoner van Porterville vier 100ste verjaardag | Netwerk24
Sagmoedige inwoner van Porterville vier 100ste verjaardag
Deur Trish Goosen 06 Augustus 2018 06:00
Tannie Hettie Kellerman het Saterdag haar 100ste verjaardag gevier.Foto:
Nederig, sagmoedig en altyd bedag.
Hierdie woorde is deur vriende en kennisse gebruik om tannie Hettie Kellerman van Porterville te beskryf – 'n vrou wat gebore is in 'n tyd toe perdekarre nog gebruik is.
Sy het Saterdag 28 Julie 'n eeu op aarde gevier. Dis 'n besondere mylpaal wat nie vir almal beskore is nie en een wat gewis nie verby mag gaan sonder 'n ordentlike partytjie nie.
Tannie Hettie is sedert 2012 'n inwo­ner van Huis Nerina in Porterville en die personeel en inwoners het Vrydag vir haar 'n intieme partytjie gehou met 'n indrukwekkende verjaardag­koek om haar spesiale dag te vier.
"Sy kon nie uitgepraat raak oor hoe lekker dit was en hoe baie sy alles waardeer nie," het Anita Odendaal, bestuurder van Huis Nerina, gesê.
Anita kan ook getuig van tannie Hettie se saggeaarde en opregte karak­ter en sê die ander inwoners is almal "baie lief vir haar". Dan haal sy Matteus 5:5 aan: "Salig is die sagmoe­diges, want hulle sal die aarde beërwe."
Volgens Anita is tannie Hettie se gesondheid nog goed en sy het tot so onlangs soos drie maande gelede nog ver ente geloop. Anita sê tannie Het­tie maak sedertdien gebruik van 'n rolstoel.
Saterdag is die verjaardagvieringe voortgesit met 'n geselligheid gereël deur tannie Hettie se familie.
Porterville-toerisme het tannie Hettie op sy Facebookblad vereer deur haar geluk te wens met haar 100ste verjaardag.